Na temelju članka 64. Zakona o zaštiti okoliša („Narodne novine“ broj 80/13., 153/13., 78/15., 12/18. i 118/18.), članka 33. Uredbe o strateškoj procjeni utjecaja plana i programa na okoliš („Narodne novine" broj 3/17) i članka 53. Statuta Općine Gornja Rijeka („Službeni glasnik Koprivničko-križevačke županije" broj), općinski načelnik Općine Gornja Rijeka, 7. studenoga 2022. godine donosi

**O D L U K U**

**o započinjanju postupka ocjene o potrebi strateške procjene utjecaja na okoliš**

**II. Izmjena i dopuna Prostornog plana uređenja**

**Općine Gornja Rijeka**

**Članak 1.**

Odlukom o započinjanju postupka ocjene o potrebi strateške procjene utjecaja na okoliš II. Izmjena i dopuna Prostornog plana uređenja Općine Gornja Rijeka (u daljnjem tekstu: Odluka) započinje postupak ocjene o potrebi strateške procjene utjecaja na okoliš II. Izmjena i dopuna Prostornog plana uređenja Općine Gornja Rijeka (u daljnjem tekstu: Izmjene i dopune Prostornog plana).

Postupak ocjene o potrebi strateške procjene utjecaja na okoliš za Izmjene i dopune Prostornog plana provodi Općina Gornja Rijeka (u daljnjem tekstu: Općina) u suradnji sa Upravnim odjelom za prostorno uređenje, gradnju, zaštitu okoliša i zaštitu prirode Koprivničko-križevačke županije.

**Članak 2.**

Nositelj izrade Izmjena i dopuna Prostornog plana i provođenje postupka ocjene o potrebi strateške procjene utjecaja na okoliš je Jedinstveni upravni odjel Općine Gornja Rijeka.

**Članak 3.**

Razlozi za izradu i donošenje Izmjena i dopuna Prostornog plana su sljedeći:

* proširenje građevinskog područja mješovite namjena M3 u svrhu razvoja ugostiteljstva i turizma
* promjena uvjeta gradnje u M3 zonama
* proširenje gospodarske zone u Dropkovcu
* korekcija uvjeta i obuhvata gospodarskih zona u Gornjoj Rijeci, Pofukima i Dropkovcu
* korekcija uvjeta za gospodarenje otpadom
* Donja Rijeka – korekcija građevinskih područja oko dvorca
* usklađenje građevinskih područja sa stanjem na terenu
* usklađivanje Plana sa Prostornim planom Koprivničko-križevačke županije („Službeni glasnik Koprivničko-križevačke županije“ broj 8/01, 8/07, 13/12, 5/14, 3/21 i 6/21-pročišćeni tekst)
* propisati uvjete za izgradnju vuglenica
* omogućavanje izgradnje solarne elektrane
* omogućavanje iskorištavanja obnovljivih izvora energije
* izmjene prostornoplanskih uvjeta i
* ostali pristigli zahtjevi.

**Članak 4.**

Ciljevi i programska polazišta II. Izmjena i dopuna prostornog plana uređenja Općine Gornja Rijeka sukladni su:

a) Strategiji prostornog razvoja Republike Hrvatske i Programu prostornog uređenja Republike Hrvatske,

b) Prostornom planu Koprivničko-križevačke županije (Službeni glasnik Koprivničko-križevačke županije broj 08/01, 08/07, 13/12, 5/14, 3/21 i 6/21-pročišćeni tekst).

**Članak 5.**

Područje obuhvata Izmjena i dopuna Plana identično je Prostornom planu uređenja Općine Gornja Rijeka ("Službeni glasnik Koprivničko - križevačke županije" broj 11/06 i 4/14).

Izmjene i dopune Prostornog plana planirane su u tekstualnom i grafičkom dijelu.

**Članak 6.**

Radnje koje će se provesti u postupku ocjene o potrebi strateške procjene utjecaja na okoliš, provode se sukladno odredbama Zakona o zaštiti okoliša, Uredbe o strateškoj procjeni utjecaja plana i programa na okoliš, Pravilnika o povjerenstvu za stratešku procjenu („Narodne novine“ broj 70/08), Uredbe o informiranju i sudjelovanju javnosti i zainteresirane javnosti u pitanjima zaštite okoliša („Narodne novine“ broj 64/08) i odredbama posebnih propisa iz područja iz kojeg se Prostorni plan donosi i to sljedećim redoslijedom provedbe:

1. Općina Gornja Rijeka, sukladno članku 33. Uredbe o strateškoj procjeni utjecaja plana i programa na okoliš započinje postupak ocjene o potrebi strateške procjene utjecaja na okoliš Izmjena i dopuna Prostornog plana donošenjem ove Odluke.
2. Općina je dužna pribavili mišljenja tijela i/ili osoba određenih posebnim propisima, navedenih u članku 7. ove Odluke. U svrhu pribavljanja mišljenja Općina dostavlja zahtjev za davanje mišljenja o potrebi strateške procjene u roku od 8 dana od dana donošenja ove Odluke.
3. Na temelju kriterija za utvrđivanje vjerojatno značajnog utjecaja Izmjena i dopuna Prostornog plana na okoliš, iz Priloga II. Uredbe o strateškoj procjeni utjecaja plana i programa na okoliš, tijela i/ili osobe daju mišljenje o potrebi strateške procjene te ga u roku od 30 dana od dana zaprimanja zahtjeva dostavljaju Općini. Ako Općina ocijeni potrebnim, osigurat će dodatna pojašnjenja s tijelom/osobom koja je dostavila mišljenje.
4. Općina će dostaviti Upravnom tijelu nadležnom za zaštitu prirode, Upravnom odijelu za prostorno uređenje, gradnju, zaštitu okoliša i zaštitu prirode Koprivničko-križevačke županije, sukladno Zakonu o zaštiti prirode, zahtjev za provedbu postupka ocjene prihvatljivosti Izmjena i dopuna Prostornog plana za ekološku mrežu.
5. Ako Upravno tijelo isključi mogućnost značajnih negativnih utjecaja Izmjena i dopuna Prostornog plana na ciljeve očuvanja i cjelovitost područja ekološke mreže, daje mišljenje da su Izmjene i dopune Prostornog plana prihvatljive za ekološku mrežu.
6. Ako Upravno tijelo ne isključi mogućnost značajnih negativnih utjecaja Izmjena i dopuna Prostornog plana na ciljeve očuvanja i cjelovitost područja ekološke mreže, daje obvezujuće mišljenje da je obvezna provedba glavne ocjene, što znači da se obvezno provodi i postupak strateške procjene.
7. Prije donošenja odluke u postupku ocjene o potrebi strateške procjene, kojom Općina potvrđuje da za Izmjene i dopune Prostornog plana koji je u izradi "jest potrebno" ili "nije potrebno" provesti postupak strateške procjene, Općina je dužna o provedenom postupku ocjene pribaviti mišljenje Koprivničko-križevačke županije,Upravnog odjela za prostorno uređenje, gradnju, zaštitu okoliša i zaštitu prirode, pri čemu je dužna dostaviti prijedlog odluke i cjelovitu dokumentaciju o provedenom postupku ocjene.
8. Ako se u postupku ocjene utvrdi da Izmjene i dopune Prostornog plana imaju vjerojatno značajan utjecaj na okoliš, donosi se odluka o obvezi provedbe strateške procjene koja sadrži osobito razloge zbog kojih je utvrđena potreba strateške procjene sukladno kriterijima iz Priloga II. Uredbe o strateškoj procjeni utjecaja plana i programa na okoliš.
9. Ako se u postupku ocjene utvrdi da Izmjene i dopune Prostornog plana nemaju vjerojatno značajan utjecaj na okoliš, donosi se odluka da nije potrebno provesti stratešku procjenu. Odluka mora sadržavati osnovne podatke o Izmjenama i dopunama Prostornog plana i obrazloženje razloga zbog kojih je utvrđeno da nije potrebno provesti stratešku procjenu.
10. O odluci iz točke 9. i 10. ove Odluke, Općina informira javnost sukladno Zakonu o zaštiti okoliša i Uredbi o informiranju i sudjelovanju javnosti i zainteresirane javnosti u pitanjima zaštite okoliša („Narodne novine" broj 64/08).

**Članak 7.**

U postupku ocjene o potrebi strateške procjene utjecaja na okoliš za Izmjene i dopune Prostornog plana prema ovoj Odluci sudjelovat će sljedeća tijela i osobe:

1. Ministarstvo kulture i medija Republike Hrvatske, Uprava za zaštitu kulturne baštine, Konzervatorski odjel u Bjelovaru za područje Bjelovarsko-bilogorske i Koprivničko-križevačke županije, Trg Eugena Kvaternika 6, 43000 Bjelovar,
2. Koprivničko-križevačka županija, Upravni odjel za prostorno uređenje, gradnju, zaštitu okoliša i zaštitu prirode, Antuna Nemčića 5, 48000 Koprivnica,
3. Zavod za prostorno uređenje Koprivničko-križevačke županije, Florijanski trg 4/I, 48000 Koprivnica,
4. Javna ustanova za upravljanje zaštićenim prirodnim vrijednostima na području Koprivničko-križevačke županije, Florijanski trg 4/II, 48000 Koprivnica,
5. Hrvatske ceste d.o.o. za upravljanje, građenje i održavanje državnih cesta, Vončinina 3, HR-10000 Zagreb
6. Hrvatske vode, Vodnogospodarski odjel za srednju i donju Savu, VGI Česma – Glogovnica Bjelovar, Vatroslava Lisinskog 4c, Bjelovar,
7. Hrvatske šume d.o.o. Zagreb, Uprava šuma podružnica Koprivnica, Ulica Ivana Meštrovića 28, Koprivnica,
8. HEP, Hrvatska elektroprivreda, Operater distribucijskog sustava, Bjelovar, Petra Biškupa-Vene 5, 43000 Bjelovar,
9. Županijska uprava za ceste Koprivničko-križevačke županije, I.Z.Dijankovečkog 3, 48260 Križevci,
10. Susjedne jedinice lokalne samouprave.

**Članak 8.**

Općina je dužna informirati javnost, sukladno odredbama Zakona o zaštiti okoliša i Uredbe o informiranju i sudjelovanju javnosti i zainteresirane javnosti u pitanjima zaštite okoliša, kojima se uređuje informiranje javnosti i zainteresirane javnosti u pitanjima zaštite okoliša.

**Članak 9.**

Ova Odluka stupa na snagu danom donošenja, a objaviti će se na službenoj mrežnoj stranici Općine.

**OPĆINSKI NAČELNIK**

**OPĆINE GORNJA RIJEKA**

KLASA: 352-02/22-01/01

URBROJ: 2137-25-22-1

Gornja Rijeka, 7. studenoga 2022.

**OPĆINSKI NAČELNIK:**

Darko Fištrović